Tarybos Reglamentas (EB, Euratomas) Nr. 1338/2003
2003 m. liepos 23 d.
nustatantis trečiosiose šalyse dirbančių Europos Bendrijų pareigūnų atlyginimų koeficientus, taikytinus nuo 2003 m. sausio 1 d.
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Reglamentu (EEB, Euratomas, EAPB) Nr. 259/68 [1] nustatytus Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas, ypač į jų X priedo 13 straipsnio pirmąją pastraipą,
atsižvelgdama į Komisijos pasiūlymą,
kadangi:
(1) Reikėtų atsižvelgti į Bendrijai nepriklausančių šalių pragyvenimo išlaidų pasikeitimus ir atitinkamai nustatyti koeficientus, nuo 2003 m. sausio 1 d. taikytinus trečiosiose šalyse tarnaujančių Europos Bendrijų pareigūnų atlyginimui, mokamam darbo vietos šalies valiuta.
(2) Koeficientai, pagal kuriuos atlyginimai išmokėti remiantis Reglamentu (EB, Euratomas) Nr. 101/2003 [2], gali nulemti atgaline data taikomą atlyginimo padidinimą arba sumažinimą.
(3) Tuo atveju, kai dėl naujų koeficientų atlyginimas padidėja, reikėtų numatyti išmokėjimą atgaline data.
(4) Turėtų būti numatytas sumų, permokėtų tuo atveju, kai dėl naujų koeficientų atlyginimas sumažėjo, susigrąžinimas už laikotarpį nuo 2003 m. sausio 1 d. iki šio reglamento įsigaliojimo dienos.
(5) Reikėtų numatyti, kad minėtas susigrąžinimas apsiribotų ne daugiau kaip šešiais mėnesiais iki koeficientus nustatančio sprendimo priėmimo, o jo padariniai būtų likviduojami ne ilgiau kaip per 12 mėnesių nuo to sprendimo priėmimo, kaip ir taikant Europos bendrijoje koeficientus Europos Bendrijų pareigūnų ir kitų tarnautojų atlyginimui ir pensijoms,
PRIĖMĖ ŠĮ REGLAMENTĄ:
1 straipsnis
Trečiosiose šalyse dirbančių Europos Bendrijų pareigūnų atlyginimui, mokamam darbo vietos šalies valiuta, nuo 2003 m. sausio 1 d. taikomi priede nurodyti koeficientai.
Apskaičiuojant minėtą atlyginimą taikomi tie patys valiutos keitimo kursai, kurie buvo taikomi vykdant Europos Sąjungos bendrąjį biudžetą paskutinį mėnesį prieš pirmoje pastraipoje nurodytą datą.
2 straipsnis
1. Institucijos atgaline data išmoka sumas, kuriomis atlyginimas padidėjo pritaikius priede nurodytus koeficientus.
2. Institucijos atgaline data už laikotarpį nuo 2003 m. sausio 1 d. iki šio reglamento įsigaliojimo dienos iš darbo užmokesčio išskaičiuoja sumą, permokėtą pritaikius priede nurodytus koeficientus.
Koregavimas atgaline data, susijęs su permokėtų sumų susigrąžinimu, apima ne ilgesnį kaip šešių mėnesių laikotarpį iki šio reglamento įsigaliojimo dienos. Susigrąžinimas išskaidomas ne daugiau kaip 12 mėnesių nuo minėtos dienos.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 23 d.